6. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 99692 της 2/16 Αυγ.1971 (ΦΕΚ  Β΄ 664) Περί αναγνωρίσεως ισοτιμίας τίτλων σπουδών χορηγηθέντων υπό της Σ.Ε.Λ.Ε.Τ.Ε. κατά το παρελθόν. Έχοντες υπ’ όψει: 1.Τας διατάξεις της παρ. 4 του άρθρ. 9 του Ν.Δ. 789/1970 περί οργανώσεως της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.). 2.Τας διατάξεις του άρθρ. 22 του Ν.Δ. 580/1970, αφορώντος εις την ρύθμισιν θεμάτων υπηρεσιακής καταστάσεως του εκπαιδευτικού και βοηθητικού εργαστηριακού προσωπικού των Κατωτέρων και Μέσων Επαγγελματικών Σχολών. 3.Τας υπ’ αριθ. 6, 19 και 22/1971 πράξεις του Διοικητικού Συμβουλίου της Σ.Ε.Λ.Ε.Τ.Ε., αποφασίζομεν: Καθορίζονται τα της ισοτιμίας των υπό της Σ.Ε.Λ.Ε.Τ.Ε. απονεμηθέντα κατά το παρελθόν πτυχία Εκπαιδευτικού Λειτουργού Επαγγελματικής και Τεχνικής Εκπαιδεύσεως, ως ακολούθως: 1.Πτυχιούχοι Ανωτάτων Σχολών, φοιτήσαντες εν συνόλω επί χρονικόν διάστημα τουλάχιστον έξ μηνών και τυχόντες πτυχίου, θεωρούνται ως κεκτημένοι πτυχίον παιδαγωγικών σπουδών εξαμήνου φοιτήσεως του Τμήματος πτυχιούχων Ανωτάτων Σχολών της Παιδαγωγικής Τεχνικής Σχολής. 2.Πτυχιούχοι Ανωτέρων Σχολών, φοιτήσαντες εν συνόλω επί χρονικόν διάστημα δύο εξαμήνων ή δύο θερινών περιόδων και τυχόντες πτυχίου, θεωρούνται ως κεκτημένοι πτυχίον παιδαγωγικών σπουδών μονοετούς φοιτήσεως του Τμήματος πτυχιούχων Ανωτέρων Σχολών της Παιδαγωγικής Τεχνικής Σχολής. 3.Πτυχιούχοι Μέσων Τεχνικών Σχολών, φοιτήσαντες εν συνόλω επί χρονικόν διάστημα δύο εξαμήνων ή δύο θερινών περιόδων και τυχόντες πτυχίου, θεωρούνται ως κεκτημένοι πτυχίον παιδαγωγικών σπουδών μονοετούς φοιτήσεως του Τμήματος πτυχιούχων Μέσων Σχολών της Παιδαγωγικής Τεχνικής Σχολής. Η παρούσα δημοσιευθήτω δια της Εφημερίδος της Κυβερνήσεως. 